Predkladacia správa

	Podľa § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení zákona č. 399/2015 Z. z. predkladá Ministerstvo financií Slovenskej republiky na rokovanie vlády Slovenskej republiky materiál „Návrh poslancov Národnej rady Slovenskej republiky Radovana Kazdu, Anny Zemanovej, Jarmily Halgašovej, Anny Miernej a Alexandry Pivkovej na vydanie zákona, ktorým sa mení a dopĺňa zákon č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení neskorších predpisov (tlač 1056)“.

Všeobecne
Poslanci Národnej rady Slovenskej republiky  Radovan Kazda, Anna Zemanová, Jarmila Halgašová, Anna Mierna a Alexandra Pivková predložili na rokovanie Národnej rady Slovenskej republiky návrh zákona, ktorým sa mení a dopĺňa zákon č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení neskorších predpisov. Návrh reaguje na požiadavky aplikačnej praxe a na podnety miest a obcí Slovenska. 
Cieľom návrhu zákona je vytvorenie legislatívneho rámca pre určenie miestneho poplatku za komunálny odpad, ktorého zber prebieha vážením na zbernom vozidle pri vyprázdňovaní každej zbernej nádoby. Uvedená zmena sa navrhuje realizovať v nadväznosti skôr prijatú legislatívnu úpravu v zákone o odpadoch, podľa ktorej sa od roku 2023 samospráva môže rozhodnúť, či bude pri zbere komunálneho odpadu tento odpad vážiť. K možnosti zavedenia váženého množstvového zberu komunálneho odpadu sa viaže aj zavedenie vyrubenia preddavku na poplatok správcom poplatku a následným zúčtovaním preddavku so skutočnými nákladmi obce na zber a likvidáciu odpadu spolu s prípadnými nárokmi poplatníka na úľavy z poplatku, ktoré obec prijala vo VZN.

Vyhodnotenie pripomienkového konania
Návrh skupiny poslancov Národnej rady SR na vydanie zákona, ktorým sa mení a dopĺňa zákon č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení neskorších predpisov bol na základe listu podpredsedu vlády SR p. Štefana Holého predložený v súlade s legislatívnymi pravidlami vlády SR na medzirezortné pripomienkové konanie v lehote od 18.07.2022 do 05.08.2022. V rámci medzirezortného pripomienkového konania bolo predložených 30 pripomienok, z toho 8 zásadných.

Únia miest Slovenska
- uplatnila sedem zásadných pripomienok k predloženému poslaneckému návrhu.
ÚMS navrhuje zaviesť osobitnú sadzbu poplatku pre fyzické osoby a pre právnické osoby z dôvodu dôslednejšieho triedenia odpadu. Ďalej navrhuje zaviesť samostatnú sadzbu poplatku za nevážený a vážený biologicky rozložiteľný komunálny odpad, uplatnenie úľavy v prípade váženého odpadu pri nezdržiavaní sa na území obce viac ako 90 dní. ÚMS žiada konkretizovať náklady na komunálny odpad, preformulovať výpočet poplatku pri váženom množstvovom zbere z dôvodu možnosti vyhnúť sa plateniu poplatku.
Stanovisko MF SR – ministerstvo financií nesúhlasí so zásadnými pripomienkami Únie miest Slovenska s výnimkou preformulovania výpočtu poplatku a zúčtovania poplatku so zaplatenými preddavkami, čo čiastočne akceptujeme a navrhujeme ako nové znenie § 78 ods. 5 a 6. Pripomienka k nároku na úľavu pri nezdržiavaní sa na území obce nemá opodstatnenie, pretože ak sa nezdržiava poplatník na území obce, nevytvára odpad a teda nezdržiavanie sa na území obce má zohľadnené v nulovom poplatku za príslušné obdobie. Dvojaké sadzby pre fyzické a právnické osoby sú nespravodlivé a neodzrkadľujú skutočné náklady obce na činnosti nakladania s odpadom, ktoré sú pri oboch typoch osôb identické.

Združenie miest a obcí Slovenska
- uplatnilo jednu zásadnú pripomienku nad rámec predloženého poslaneckého návrhu.
ZMOS navrhuje úpravu zákona č. 79/2015 Z. z. o odpadoch a o zmene a doplnení niektorých zákonov v ustanovení § 16 ods. 10 – zaviesť povinnosť vážiacich systémov na zberných vozidlách.
Stanovisko MF SR – bolo oslovené MŽP SR, ktoré je naklonené k danej problematike rokovať. MF SR poskytne primeranú súčinnosť v prípade, že MŽP SR a ZMOS navrhnú riešenie.

Ministerstvo pôdohospodárstva a rozvoja vidieka Slovenskej republiky
- uplatnilo tri zásadné pripomienky mimo portál Slov-Lex a po lehote na medzirezortné pripomienkové konanie a nad rámec predloženého poslaneckého návrhu. 

Ďalšími pripomienkujúcimi subjektmi s obyčajnými pripomienkami boli Ministerstvo dopravy a výstavby SR, Ministerstvo spravodlivosti SR, Ministerstvo životného prostredia SR a zástupca verejnosti. Niektoré pripomienky legislatívno-technického charakteru odporúča Ministerstvo financií SR zapracovať.

Stanovisko Ministerstva financií Slovenskej republiky
Ministerstvo financií Slovenskej republiky konštatuje, že poslaneckým návrhom sa zavádza možnosť výpočtu miestneho poplatku za vážený množstvový zber komunálneho odpadu a drobného stavebného odpadu. Legislatívny návrh má opodstatnenie, pretože zlepšuje podmienky obcí na vyrubovanie poplatku za komunálne odpady zásluhovým spôsobom (poplatník zaplatí za odpad, ktorý vytvoril). Zavádza sa mechanizmus preddavkov a spôsob zúčtovania poplatku podľa skutočných nákladov s uhradenými preddavkami s definovaním konkrétneho postupu pre správcu poplatku. Zmena limitov sadzieb (dolná a horná hranica sadzby poplatku, ktorú obec stanovuje vo VZN) je taktiež opodstatnená a nemá s niektorými výnimkami vplyv na súčasnú výšku sadzieb poplatkov (podľa údajov o sadzbách poplatku sa návrh môže dotknúť niektorých sadzieb v sumách 1 – 7 eur v maximálne kumulovanej sume za celú Slovensku republiku 120 000 eur ročne, čo je zvýšenie o max. 0,067% ročných príjmov z poplatku.
Ministerstvo financií SR uplatňuje nasledovné legislatívno-technické pripomienky a pripomienky na zlepšenie vykonateľnosti právneho predpisu:
•	doplniť do úvodnej vety chýbajúce novely zákona o miestnych daniach (zákon č. 354/2020 Z. z. a zákon č. 249/2022 Z. z.),
•	v novelizačnom bode 2 navrhujeme v § 78 ods. 3 za slovo „alebo“ doplniť slová „sadzbu preddavku na poplatok podľa“,
•	v novelizačnom bode 8 navrhujeme v § 78 ods. 4 zaviesť namiesto legislatívnej skratky „náklady na zber a likvidáciu odpadu“ legislatívnu skratku „náklady obce na činnosti nakladania s odpadom“, nakoľko pojem korektnejšie vystihuje súbor nákladov pri činnostiach s nakladaním s komunálnym odpadom, drobným stavebným odpadom a inými zložkami odpadu. Následne upraviť použitie skratky aj v ďalšom texte legislatívneho návrhu.
•	v novelizačnom bode 8 navrhujeme preformulovať ustanovenia odsekov 5 a 6 nasledovne tak, aby matematicky a metodicky presnejšie vystihovali postup zúčtovania poplatkov: „(5) Ak je na území celej obce zavedený vážený množstvový zber komunálneho odpadu, obec zistí skutočné jednotkové náklady obce na činnosti nakladania s odpadom ako podiel sumy podľa odseku 4 a odváženého množstva komunálneho odpadu v kilogramoch za všetky zberné nádoby v obci v príslušnom zdaňovacom období. Obec ďalej vypočíta skutočné náklady na každú zbernú nádobu ako súčin skutočných jednotkových nákladov obce na činnosti nakladania s odpadom a skutočného odváženého množstva komunálneho odpadu podľa odseku 3. Výsledná suma v eurách sa vydelí počtom poplatníkov, ktorí užívajú zbernú nádobu a zohľadnia sa nároky na zníženie a odpustenie poplatku podľa § 83 ods. 2 za predpokladu ich splnenia poplatníkom. Výsledná suma podľa tretej vety sa za každého poplatníka porovná so sumou zaplateného preddavku na poplatok. Ak skutočné náklady na poplatníka prevyšujú sumu zaplateného preddavku na poplatok poplatníkom, vzniká záporný rozdiel na poplatku; ak suma zaplateného preddavku na poplatok poplatníkom prevyšuje sumu skutočných nákladov na poplatníka, vzniká  kladný rozdiel na poplatku. Vzniknutý kladný rozdiel na poplatku sa použije na úhradu preddavku na poplatok v bežnom zdaňovacom období. Postup podľa § 98a ods. 4 sa použije, len ak suma kladného rozdielu na poplatku prevýši sumu preddavku na poplatok na bežné zdaňovacie obdobie. 
(6) Ak je zavedený vážený množstvový zber komunálneho odpadu len v jednotlivej časti obce podľa § 17a, v jednotlivom katastrálnom území obce, alebo len pre niektorých poplatníkov obývajúcich alebo užívajúcich určité druhy nehnuteľností alebo sídliacich v určitých druhoch nehnuteľností, obec zistí skutočné jednotkové náklady obce na činnosti nakladania s odpadom ako podiel sumy podľa odseku 4 a celkového vyprodukovaného komunálneho odpadu v obci v príslušnom zdaňovacom období. Obec ďalej vypočíta skutočné náklady na každú zbernú nádobu zapojenú do systému váženého množstvového zberu komunálneho odpadu ako súčin skutočných jednotkových nákladov obce na činnosti nakladania s odpadom a skutočného odváženého množstva komunálneho odpadu podľa odseku 3. Pre zúčtovanie váženého množstvového zberu komunálneho odpadu obec ďalej postupuje podľa odseku 5 tretej až siedmej vety.“,
•	v novelizačnom bode 8, a slovo „nedoplatok“ nahradiť slovami „záporný rozdiel na poplatku a slovo „preplatok“ nahradiť slovami „kladný rozdiel na poplatku“, nakoľko nedoplatok je podľa daňového poriadku suma nezaplatenej dane po lehote splatnosti a preplatok suma prevyšujúca splatnú daň. Primerane navrhujeme pojmy použiť aj v ďalšom texte legislatívneho návrhu.
•	v novelizačnom bode 9 navrhujeme v odseku 2 upraviť lehotu na vykonanie zúčtovania poplatku najneskôr na dva roky po skončení zdaňovacieho obdobia za účelom skrátenia lehoty na priznanie práva poplatníkovi pri kladnom rozdiele alebo uloženie povinnosti poplatníkovi pri zápornom rozdiele na poplatku.
•	v novelizačnom bode 14 v odseku 1 navrhujeme spresniť splnomocňovacie ustanovenie.

Ministerstvo financií SR poznamenáva, že predmetný poslanecký návrh zákona korešponduje s vládnym návrhom zákona, ktorým sa mení a dopĺňa 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení neskorších predpisov, a ktorý podľa Legislatívneho plánu úloh vlády SR mal byť predložený na rokovanie vlády SR v septembri 2022.

Záver
	Na základe vyššie uvedeného Ministerstvo financií Slovenskej republiky odporúča vláde Slovenskej republiky prerokovať predložený návrh skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení neskorších predpisov (tlač 1056).